สุนัขจรจัดศูนย์ กทม.ลดฮวบ ทั้งประเวศ ทัพทัน-หลัง กทม.จับมือกลุ่มคนรักสัตว์
นางกนกรัตน์ พันธ์นรา รอง ผอ.สำนักอนามัย เปิดเผยถึงปัญหาสุนัขจรจัดในพื้นที่กรุงเทพฯ ว่า จากข้อมูลสุนัขจรจัดที่อยู่ในศูนย์พักพิงสุนัขของ กทม. คือที่ประเวศ และที่ ต.โคกหม้อ อ.ทัพทัน จ.อุทัยธานี ในปีงบประมาณ 2562 (เดือน ต.ค.61-ก.ย.62) มีจำนวนสุนัข 4283 ตัว และปีงบประมาณ 2563 (ต.ค.62-มิ.ย.63) มีจำนวนสุนัข 1710 ตัว ส่วนหนึ่งที่ทำให้จำนวนสุนัขจรจัดในศูนย์ฯลดลง เนื่องจาก กทม.โดยสำนักอนามัย (สนย.) ได้ปรับวิธีการทำงานแก้ไขปัญหาสุนัขจรจัดแบบ 3 ประสาน ประกอบด้วย1.ศูนย์ควบคุมสุนัขกรุงเทพมหานคร สำนักอนามัย2.ฝ่ายสิ่งแวดล้อมและสุขาภิบาล สำนักงานเขตและ 3.ภาคเอกชน กลุ่มคนรักสัตว์ ซึ่งจะมีการประสานงานผ่านช่องทางไลน์กลุ่ม นัดหมายวัน เวลา ลงพื้นที่ร่วมกัน โดยมีสำนักงานเขตนำ ลงพื้นที่ กลุ่มคนรักสัตว์จะเป็นผู้ทำความเข้าใจกับผู้ร้องเรียนและผู้เกี่ยวข้อง ส่วนสำนักอนามัยจะจัดทีมสัตวแพทย์ตรวจสุขภาพ ฉีดวัคซีน และทำหมันให้สุนัขทั้งนี้ จากการลงพื้นที่ร่วมกันทั้ง 3 ส่วน เพื่อพบผู้ร้องเรียน และหาวิธีการแก้ไขปัญหาสุนัขจรจัด โดยได้ดำเนินการมาเป็นเวลากว่า 5 เดือนแล้ว พบว่า สถิติจำนวนสุนัขจรจัดที่เข้ามาพักพิงที่ศูนย์พักพิงสุนัข กทม. ลดลงมากกว่าร้อยละ 50 และในจำนวนที่ลดลงนี้ เนื่องจากมีผู้รับไปเลี้ยงดู หรือชุมชนร่วมกันเลี้ยงดู เดิมเมื่อมีปัญหาร้องเรียน กทม.จะนำสุนัขมาเลี้ยงดูที่ศูนย์ฯจนสิ้นอายุขัย แต่หลังจากทำงานร่วมกัน 3 ประสาน สุนัขที่จะนำมาเลี้ยงดูที่ศูนย์ฯ หลักๆคือมีนิสัยดุร้าย เป็นอันตรายต่อประชาชน หรือเป็นโรคพิษสุนัขบ้านางกนกรัตน์กล่าวอีกว่า ขณะนี้เจ้าหน้าที่ศูนย์พักพิงสุนัขฯ ได้ปรับปรุงภูมิทัศน์สถานที่ เพื่อเสริมสร้างสิ่งแวดล้อมที่ดีและเปลี่ยนพื้นที่รกร้างว่างเปล่าให้เป็นพื้นที่สีเขียว รวมถึงปลูกพืชผักสวนครัว เช่น กะเพรา ผักคะน้า ผักกาด ตะไคร้ และต้นไม้ เช่น มะพร้าว ขณะที่ความคืบหน้าการปรับปรุงศูนย์พักพิงสุนัขประเวศ งบประมาณกว่า 200 ล้านบาท สำนักการโยธาอยู่ระหว่างปรับแบบอาคาร คาดว่าจะเริ่มปรับปรุงได้ประมาณต้นปี 2564 กำหนดเวลาปรับปรุง 3 ปี สำหรับการปรับปรุงศูนย์ฯ เบื้องต้นจะมีการเพิ่มพื้นที่ดูแลแมว มีห้องประชุม ศูนย์นิทรรศการ พื้นที่แสดงความสามารถของสัตว์ จุดบริการตรวจสุขภาพ ฉีดวัคซีน และทำหมันสุนัข แมว เดิมจะตรวจเฉพาะสุนัขหรือแมวที่ถูกส่งมาที่ศูนย์ฯประเวศ ก่อนส่ง ไปยังศูนย์ฯที่ อ.ทัพทัน จ.อุทัยธานี.
สำนักอนามัย เปิดเผยถึงปัญหาสุนัขจรจัดในพื้นที่กรุงเทพฯ ว่า จากข้อมูลสุนัขจรจัดที่อยู่ในศูนย์พักพิงสุนัขของ กทม. จำนวนสุนัขจรจัดในศูนย์ฯลดลง เนื่องจากปรับวิธีการทำงานแก้ไขปัญหาสุนัขจรจัด
สุนัขจรจัด,สุนัขจรจัดในกทม.,ศูนย์พักพิงสุนัข,ศูนย์พักพิงสุนัขประเวศ,สำนักอนามัย,ข่าววันนี้,หมาจรจัด,ข่าวทั่วไป